Document ID: 32010R0169

REGOLAMENT TAL-KUMMISSJONI (UE) Nru 169/2010
tal-1 ta' Marzu 2010
li jemenda r-Regolament (KEE) Nru 2454/93 li jiffissa d-dispożizzjonijiet għall-implementazzjoni tar-Regolament tal-Kunsill (KEE) Nru 2913/92 li jistabbilixxi l-Kodiċi Doganali Komunitarju
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KEE) Nru 2913/92 tat-12 ta’ Ottubru 1992 li jwaqqaf il-Kodiċi Doganali tal-Komunità (1), u b’mod partikolari l-Artikolu 247 tiegħu,
Billi:
(1)
L-Artikoli 4k sa 4t tar-Regolament tal-Kummissjoni (KEE) Nru 2454/93 (2) kif emendat mir-Regolament (KE) Nru 312/2009 (3) jistipulaw li operaturi ekonomiċi li ma jkunux stabbiliti fiż-żona doganali tal-Komunità għandhom jiġu reġistrati mill-awtorità doganali jew mill-awtorità maħtura tal-Istat Membru kkonċernat. Madankollu, huwa neċessarju li jiġi speċifikat li operaturi ekonomiċi li ma jkunux stabbiliti fiż-żona doganali tal-Komunità u li jippreżentaw dikjarazzjoni doganali fil-Komunita'biex jissottomettu prodotti taħt il-proċedura ta’ importazzjoni temporanja ma jkollhomx bżonn li jiġu reġistrati għal numru ta' Reġistrazzjoni u Identifikazzjoni tal-Operaturi Ekonomiċi (numru EORI) jekk jagħlqu dik il-proċedura permezz ta' esportazzjoni mill-ġdid.
(2)
Operaturi ekonomiċi stabbiliti f'parti kontraenti fil-Konvenzjoni dwar proċedura komuni ta' tranżitu, approvata mid-Deċiżjoni tal-Kunsill 87/415/EEC (4), barra mill-Unjoni Ewropea li jippreżentaw dikjarazzjoni doganali biex iqiegħdu prodotti taħt il-proċedura ta' tranżitu komuni u operaturi ekonomiċi stabbiliti f’Andorra u San Marino li jippreżentaw dikjarazzjoni doganali biex iqiegħdu prodotti taħt il-proċedura ta' tranżitu tal-Komunità diġà huma assenjati numri ta' identifikazzjoni ta' kummerċjanti li jistgħu jintużaw biex bihom ikunu identifikati. Huma għandhom għalhekk jiġu esklużi mill-obbligu ta' reġistrazzjoni għal numru EORI. Madankollu, dik l-eċċezzjoni għandha tkun limitata biss għal każijiet fejn id-dejta pprovduta fid-dikjarazzjoni doganali ma tkunx użata bħala dikjarazzjoni sommarja ta’ dħul jew ħruġ, peress li n-numru EORI huwa importanti biex ikunu jistgħu jsiru analiżi ta’ riskju f’dawk il-każijiet.
(3)
Fid-dawl tal-Artikolu 186 tar-Regolament (KEE) Nru 2454/93, kif emendat bir-Regolament (KE) Nru 312/2009, l-Anness 30a tar-Regolament (KEE) Nru 2454/93 għandu jiġi adattat.
(4)
Sabiex l-uffiċċju doganali tal-ewwel port jew ajruport ta’ dħul ikun jista’ jgħaddi, fejn ikun xieraq, informazzjoni neċessarja sabiex isseħħ analiżi xierqa dwar riskji lill-uffiċċju doganali fi kwalunkwe port jew ajruport kif stipulat fl-Artikolu 184e tar-Regolament (KEE) Nru 2454/93, huwa meħtieġ li jiżdied obbligu ta’ dejta ġdid kif ukoll in-nota ta’ spjegazzjoni relatata dwar id-dejta fl-Anness 30a tar-Regolament (KEE) Nru 2454/93.
(5)
L-Anness 38 tar-Regolament (KEE) Nru 2454/93, għandu jirrifletti l-fatt li f’xi każijiet speċifiċi jiġu imposti dazji skont arranġamenti tal-unjoni doganali konklużi mill-Unjoni Ewropea.
(6)
Ir-Regolament tal-Kunsill (KEE) Nru 565/80 tal-4 ta’ Marzu1980 fuq il-ħlas bil-quddiem ta’ rifużjonijiet fuq l-esportazzjoni rigward prodotti agrikoli (5) ġie mħassar. Ir-Regolament tal-Kummissjoni (KE) Nru 1741/2006 (6) li hemm bħalissa jistipula l-kundizzjonijiet li taħthom tingħata r-rifużjoni speċjali ta’ esportazzjoni fir-rigward ta’ laħam bil-għadma minn annimali tal-ifrat adulti maskili li jitqiegħu taħt il-proċedura ta’ ħażna doganali qabel l-esportazzjoni filwaqt li r-Regolament tal-Kummissjoni (KE) Nru 1731/2006 (7) jistipula regoli dettaljati speċjali għall-applikazzjoni ta’ rifużjonijiet ta’ esportazzjoni fil-każ ta’ ċerti prodotti priżervati taċ-ċanga u tal-vitella li jkun jinħtieġu superviżjoni doganali u kontroll doganali matul il-manifattura qabel l-esportazzjoni. L-Annessi 37 u 38 għar-Regolament (KEE) Nru. 2454/93 għandhom jinbidlu kif xieraq.
(7)
L-Artikolu 152(1)(a)a tar-Regolament (KEE) Nru 2454/93, kif emendat mir-Regolament (KE) Nru 215/2006 (8) jipprevedi sistema li permezz tagħha l-prezzijiet bl-unità li jiġu notifikati mill-Istati Membri u mxandra mill-Kummissjoni jistgħu jiġu użati biex jiġi determinat il-valur doganali ta’ ċerti prodotti li jmorru li jiġu impurtati b’kunsinnji. Dik is-sistema tieħu post regoli speċifiċi għad-determinazzjoni tal-valur doganali ta' ċerti prodotti li jmorru li huma msemmija fl-Artikoli 173 sa 177 tar-Regolament (KE) Nru 2454/93. L-Anness 38 għal dak ir-Regolament għandu għalhekk jiġi aġġornat.
(8)
Ir-Regolament tal-Kunsill (KE) Nru 3223/94 tal-21 ta’ Diċembru 1994 dwar regoli dettaljati għall-applikazzjoni tal-arranġamenti ta’ importazzjoni tal-frott u l-ħxejjex (9) inbidel bir-Regolament tal-Kummissjoni (KE) Nru 1580/2007 tal-21 ta’ Diċembru 2007 li jistipula regoli ta’ implimentazzjoni għar-Regolamenti tal-Kunsill (KE) Nru. 2200/96, (KE) Nru 2201/96 u (KE) Nru. 1182/2007 fis-settur tal-frott u l-ħxejjex (10). Dak it-tibdil għandu jiġi rifless fl-Anness 38 tar-Regolament (KEE) Nru 2454/93.
(9)
Ir-Regolament tal-Kummissjoni (KE) Nru 800/1999 tal-15 ta’ April 1999 li jistabbilixxi regoli komuni dettaljati għall-applikazzjoni tas-sistema ta' rifużjonijiet fuq l-esportazzjoni ta' prodotti agrikoli (11) nbidel bir-Regolament tal-Kummissjoni (KE) Nru 612/2009 tas-7 ta’ Lulju 2009 li jistabbilixxi regoli komuni għall-applikazzjoni tas-sistema ta' rifużjonijiet fuq l-esportazzjoni ta' prodotti agrikoli (12). Il-Kaxxa 37 tal-Anness 38 tar-Regolament (KE) Nru 2454/93 għandu għalhekk jiġi aġġustat kif xieraq.
(10)
Fid-dawl tad-dispożizzjonijiet dwar proċeduri simplifikati fir-Regolament (KEE) Nru 2454/93 kif emendat mir-Regolament (KE) Nru 1875/2006 (13), huwa meħtieġ li jiġu aġġornati l-kodiċi għal “Informazzjoni addizzjonali” fil-Kaxxa 44 tal-Anness 38 tar-Regolament (KEE) Nru 2454/93, skont dan.
(11)
Ir-Regolament (KEE) Nru 2913/92 kif emendat bir-Regolament (KE) Nru 648/2005 tal-Parlament Ewropew u tal-Kunsill (14) biex jiddaħħlu dikjarazzjonijiet sommarji ta’ dħul u li jemenda r-Regolament (KEE) Nru. 2454/93, kif emendat mir-Regolament (KE) Nru 1875/2006, jipprovdi għal dikjarazzjonijiet sommarji ta’ dħul għall-iskopijiet ta’ ħażna temporanja. Dawn iż-żewġ dikjarazzjonijiet għandhom għalhekk jiġu inklużi fil-“Lista ta” abbrevazzjonijiet għal dokumenti’ fl-Anness 38 tar-Regolament (KEE) Nru 2454/93.
(12)
Ir-Regolament (KEE) Nru 2454/93 għandu għaldaqstant jiġi emendat b’dan il-mod.
(13)
Sabiex tiġi żgurata l-implementazzjoni ta' dan ir-Regolament hu neċessarju li l-Istati Membri jingħataw biżżejjed żmien għall-adattar neċessarju tas-sistemi kompjuterizzati tagħhom.
(14)
Il-miżuri previsti f’dan ir-Regolament huma skont l-opinjoni tal-Kumitat tal-Kodiċi Doganali,
ADOTTA DAN IR-REGOLAMENT:
Artikolu 1
Ir-Regolament (KEE) Nru 2454/93 huwa emendat kif ġej:
(1)
Fl-Artikolu 41(3), punt (a) huwa sostitwit b'li ġej:
“(a)
Jissottometti fil-Komunità sommarju jew dikjarazzjoni doganali li mhix waħda minn dawn li ġejjin:
(i)
dikjarazzjoni doganali magħmula skont l-Artikoli 225 sa 238
(ii)
dikjarazzjoni doganali magħmula għall-importazzjoni temporanja jew biex din il-proċedura tingħalaq permezz ta’ esportazzjoni mill-ġdid;
(iii)
dikjarazzjoni doganali li tkun saret skont il-proċedura ta’ tranżitu komuni minn operatur ekonomiku stabbili f’parti kontraenti tal-Konvenzjoni dwar proċedura komuni tat-tranżitu barra l-Unjoni Ewropea, fejn dik id-dikjarrazzjoni ma tintużax ukoll bħala dikjarazzjoni sommarja ta’ dħul jew ħruġ;
(iv)
dikjarazzjoni doganali magħmula taħt il-proċedura ta' tranżitu tal-Komunità minn operatur ekonomiku stabbiliti fl-Andorra jew f’San Marino, fejn dik id-dikjarazzjoni ma tintużax wkoll bħala dikjarazzjoni sommarja ta' dħul jew ħruġ.”
(2)
L-Anness 30a hu emendat skont l-Anness I ta’ dan ir-Regolament.
(3)
L-Anness 37 hu emendat skont lAnness II ta’ dan ir-Regolament.
(4)
L-Anness 38 hu emendat skont l-Anness III ta’ dan ir-Regolament.
Artikolu 2
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
Għandu japplika mill-1 ta’ Lulju 2010.
Dan ir-Regolament għandu jorbot fl-intier tiegħu u jkun applikabbli direttament fl-Istati-Membri kollha.
Magħmul fi Brussell, l-1 ta’ Marzu 2010.

Labels: 8
3